**VENDIM**

**Nr. 267, datë 12.5.2021**

**PËR KRIJIMIN E BAZËS SË TË DHËNAVE SHTETËRORE “REGJISTRI I OFRUESVE TË SHËRBIMIT INOVATIV DHE SIPËRMARRJEVE TË INVESTIMEVE KOLEKTIVE TË AUTOMATIZUARA”**

Në mbështetje të nenit 100 të Kushtetutës; të nenit 4, të ligjit nr. 10325, datë 23.9.2010, “Për bazat e të dhënave shtetërore”, dhe të neneve 22 e 106, pika 1, të ligjit nr. 66/2020, “Për tregjet financiare të bazuara në teknologjinë e regjistrave të shpërndarë”, me propozimin e zëvendëskryeministrit, Këshilli i Ministrave

VENDOSI:

1. Krijimin e bazës së të dhënave shtetërore “Regjistri i ofruesve të shërbimit inovativ dhe sipërmarrjeve të investimeve kolektive të automatizuara” (në vijim “baza e të dhënave”).

2. Në zbatim të neneve 25 e 27, të ligjit nr. 66/2020, “Për tregjet financiare të bazuara në teknologjinë e regjistrave të shpërndarë”, ky vendim përcakton:

a) bazën e të dhënave shtetërore të përbërë nga:

i. Regjistri i Ofruesve të Shërbimit Inovativ; dhe

ii. Regjistri i Sipërmarrjeve të Investimeve Kolektive të Automatizuara.

b) kërkesat e nevojshme ligjore, sipas përcaktimeve të ligjit nr. 10325, datë 23.9.2010, “Për bazat e të dhënave shtetërore”.

3. Në këtë vendim termat e mëposhtëm kanë këto kuptime:

a) “Autoritetet përgjegjëse”, autoritetet kombëtare me përgjegjësi të caktuara lidhur me informacionin, procedurat, asistencën që mbulon ky vendim;

b) “Administrimi i bazës së të dhënave”, menaxhimi nga autoriteti publik i bazës së të dhënave, që përmban të gjitha llojet e aksesit në sistemin e bazës së të dhënave, përfshirë përditësimin e ndryshimin e informacionit të ruajtur;

c) “Dhënës i informacionit”, një person publik apo privat, siç përcaktohet në këtë vendim, për të dhënë informacionin në bazën e të dhënave;

ç) “Institucioni administrues”, Agjencia Kombëtare e Shoqërisë së Informacionit (AKSHI), që është përgjegjëse për administrimin e bazës së të dhënave;

d) “Kodi unik i ofruesve të shërbimit inovativ”, kodi i gjeneruar automatikisht nga sistemi pas çdo aplikimi për licencë;

dh) “Kodi unik i sipërmarrjeve të investimeve kolektive të automatizuara”, kodi unik identifikues pas çdo aplikimi për licencë në sistem;

e) “Ndërveprim”, procesi i shkëmbimit të informacionit ndërmjet bazave të të dhënave;

ë) “Palë e interesuar”, çdo person fizik ose person juridik, i cili lejohet të ketë akses të drejtpërdrejtë në bazën e të dhënave siç përcaktohet në këtë vendim;

f) “Të dhënat parësore” dhe “Të dhënat dytësore”, i njëjti kuptim me termat e parashikuar në nenin 3, të ligjit nr. 10325, datë 23.9.2010, “Për bazat e të dhënave shtetërore”.

4. Të dhënat parësore janë të dhënat e mbledhura nga AKSHI, sipas ligjit nr. 66/2020, “Për tregjet financiare të bazuara në teknologjinë e regjistrave të shpërndarë”, dhe këtij vendimi. Të dhëna parësore janë të dhënat e mëposhtme:

a) Kodi unik i ofruesve të shërbimit inovativ, referuar kërkesës për licencim;

b) Kodi unik i sipërmarrjeve të investimeve kolektive të automatizuara, referuar kërkesës për licencim;

c) Numri i protokollit/eve dhe data/t e vendimeve të marra nga autoriteti përgjegjës që ka lëshuar licencën përkatëse;

ç) Kodi unik i licencimit;

d) Referimi i çdo vendimi tek autoritetet përgjegjëse, nëpërmjet të cilit këto autoritete kanë ndërmarrë sanksione ndaj titullarit të licencës, në përputhje me këtë ligj;

dh) Konfirmimi i marrjes në kohë të deklaratës së përputhshmërisë së titullarit të licencës, nëse kërkohet.

5. Të dhëna dytësore, të cilat merren nga një bazë tjetër të dhënash, ku ato janë parësore, dhe me të cilat ndërvepron janë, si më poshtë vijon:

a) Të dhënat e individit nga baza e të dhënave shtetërore “Regjistri Kombëtar i Gjendjes Civile”, të administruara nga Drejtoria e Përgjithshme e Gjendjes Civile;

b) Të dhënat nga regjistri i personit fizik/tregtar apo juridik nga baza e të dhënave shtetërore “Regjistri tregtar”, të administruara nga Qendra Kombëtare e Biznesit;

c) Të dhënat nga baza e të dhënave shtetërore “Tatimi elektronik”, të administruara nga Drejtoria e Përgjithshme e Tatimeve për subjektet e regjistruara pranë saj;

d) Çdo bazë tjetër të dhënash, që mund të ndërveprojë me bazën e të dhënave shtetërore “Regjistri i Ofruesve të Shërbimit Inovativ dhe Sipërmarrjeve të Investimeve Kolektive të Automatizuara” dhe të regjistruar në Regjistrin Kombëtar të Bazave të të Dhënave Shtetërore.

6. Baza e të dhënave administrohet nga AKSHI.

7. Të gjitha veprimet e kryera në bazën e të dhënave janë të gjurmueshme dhe të dokumentuara.

8. Veprimet e kryera në bazën e të dhënave regjistrohen dhe ruhen nga AKSHI, duke përdorur kodin identifikues të personit të ngarkuar që ka kryer veprimin, datën e orën e konsultimit, fjalët kyç të përdorura për kërkimin, numrin e dosjes dhe të dhënat e konsultuara.

9. AKSHI është përgjegjës për menaxhimin, në përputhje me këtë vendim, të aksesit në bazën e të dhënave. Në rast të konstatimit të veprimeve të paligjshme, pezullon menjëherë aksesin e personit, i cili ka vepruar në kundërshtim me ligjin apo udhëzimet e procedurat për administrimin e bazës së të dhënave. Pezullimi i aksesit nuk përjashton përgjegjësinë disiplinore, civile ose penale.

10. Dhënësit e informacionit janë personat përgjegjës, të cilët kanë të drejta sipas rregullores dhe përditësimi i bazës së të dhënave do të kryhet në përputhje me rregullat specifike të parashikuara sipas ligjit nr. 66/2020, “Për tregjet financiare të bazuara në teknologjinë e regjistrave të shpërndarë”. Rregullat e brendshme për organizimin dhe funksionimin e bazës së të dhënave shtetërore përcaktohen me rregullore të veçantë, e cila miratohet nga drejtori i Përgjithshëm i AKSHI-t.

11. AKSHI, si institucion administrues i bazës së të dhënave, pas kryerjes dhe bazuar në rezultatet e analizës së sigurisë, përcakton nivelet e sigurisë dhe klasat/nënklasat e sigurisë së të dhënave, siç parashikohet në dispozitat e kapitullit V, të vendimit nr. 945, datë 2.11.2012, të Këshillit të Ministrave, “Për miratimin e rregullores ‘Administrimi i Sistemit të Bazave të të Dhënave Shtetërore’”, të ndryshuar.

12. Nivelet e sigurisë së të dhënave mund të jenë i lartë (L), mesatar (M) dhe i ulët (U). Niveli i sigurisë së të dhënave përcaktohet në bazë të parametrave të integritetit, konfidencialitetit dhe disponueshmërisë.

13. Niveli i aksesit në bazën e të dhënave është, si më poshtë vijon:

a) AKSHI ka të drejta të plota administrative mbi bazën e të dhënave në rolet:

i. administrator;

ii. editues;

iii. lexues;

b) Autoriteti i Mbikëqyrjes Financiare, me të drejta vetëm për shikim (lexues) të të dhënave;

c) Publiku me të drejta leximi për të dhënat të përcaktuara në nenin 22, të ligjit nr. 66/2020, “Për tregjet financiare të bazuara në teknologjinë e regjistrave të shpërndarë”.

14. Baza e të dhënave shtetërore aksesohet nga të gjitha institucionet e interesuara, nëpërmjet kërkesës drejtuar Agjencisë Kombëtare të Shoqërisë së Informacionit, në përputhje me rregulloren për organizimin dhe funksionimin e brendshëm të bazës së të dhënave shtetërore të përcaktuar nga AKSHI dhe kuadrit ligjor rregullues përkatës.

15. AKSHI, në cilësinë e “kontrolluesit”, sipas legjislacionit në fuqi për mbrojtjen e të dhënave personale, dokumenton masat tekniko-organizative të përshtatura e të zbatuara për garantimin e mbrojtjes së të dhënave personale.

16. Përpunimi dhe mbrojtja e të dhënave personale kryhen në zbatim të ligjit nr. 9887, datë 10.3.2008, “Për mbrojtjen e të dhënave personale”, të ndryshuar.

17. Ngarkohet Agjencia Kombëtare e Shoqërisë së Informacionit për zbatimin e këtij vendimi.

Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR

**Erion Braçe**